
Negatív munkahelyi viselkedések, általános jóllét és lelki ellenálló képesség autóbuszvezetők körében

A tanulmány fókuszában a munkahelyi pszichoterror (mobbing) az általános jóllét és a reziliencia összefüggései állnak, amely kéréskört autóbuszvezetők körében vizsgáltam meg.
A mobbing jelensége napjainkban népszerű kutatási téma a szervezetpszichológiában, mivel következményei mind az egyén, mind a szervezet szintjén rendkívül károsak. A buszvezetői munkakör több pszichoszociális jellemzője miatt is kockázatos lehet a mobbing szempontjából.
A kutatásban 58 autóbuszvezető vett részt, akik egy három kérdőívből (Negatív Inzultusok Kérdőíve, a WHO 5 Általános Jól–lét Kérdőíve és a Connor–Davidson 10 itemes Reziliencia jegyzéke) álló kérdőívcsomagot töltöttek ki.
A kutatásból kiderült, hogy a mintában a munkahelyi terror érintettsége nem mutat összefüggést az általános jólléttel. Eredményeink azt is mutatják, hogy a munkával kapcsolatos mobbing érintettség szignifikáns kapcsolatban van az egyén megküzdő képességével.
Konklúzióként megfogalmazható, hogy a mobbing inzultusok hatását árnyalhatja az adott szervezeti közeg és kultúra, illetve, hogy a reziliencia védőfaktorként szolgálhat a mobbing következményeivel szemben.



